
Az anyai életkor hatása a nem-kromoszomális fejlődési rendellenességek előfordulására Magyarországon 1980 – 2009 között

BEVEZETÉS A fejlődési rendellenességek (congenital anomalies - CA) előfordulása világszerte 3-5%; Magyarországon 4,5%. A CA-k az érintett családokon túl az egészségügyi és szociális ellátórendszer és így a társadalom számára is jelentős terhet jelentenek. A CA-k az újszülöttkori halálozás vezető okai. Kialakulásuk hátterében az anyai életkor jelentős szerepe alátámasztott, azonban ennek pontos részletei jelenleg is aktív kutatások tárgyát képezik.
MÓDSZER A magyar Fejlődési Rendellenességek Eset-Kontroll Felügyeletének 1980 és 2009 közötti adatait dolgoztuk fel. Populációalapú tanulmányunkban 32 345 CA esetet vetettünk össze a vizsgálati időszakra eső magyarországi élveszülésekkel, mely a KSH-tól nyert adatok alapján több, mint 3 millió terhesség anyai életkori vonatkozású vizsgálatát tette lehetővé.
Relatív kockázatok CI-i segítségével azonosítottuk az alacsony és magas kockázatú anyai életkori kategóriákat.
EREDMÉNYEK A CA-k előfordulása adatbázisunkban az összes eltérést együtt vizsgálva 23 – 32 éves kor között a legalacsonyabb.  Az összes CA-t együtt vizsgálva a relatív kockázat (RR) 1.2 (CI:1.17-1.23) illetve 1.15 (CI:1.11-1.19) volt a nagyon fiatal illetve az előrehaladott anyai életkorú csoportokban. Ugyanezen eredmények a keringési rendszert érintő CA-k esetén RR=1.07 (CI:1.01–1.13) – RR=1.33 (CI:1.24–1.42), ajak- és szájpadhasadéknál: RR:1.09 (CI:1.01–1.19) – RR=1.45 (CI: 1.26 – 1.67), a genitális rendszert érintő defektusoknál: RR=1.15 (CI:1.08–1.22) – RR=1.16 (CI:1.04–1.29), váz- és izomrendszeri anomáliáknál: RR=1.17 (CI:1.12–1.23) – RR=1.29 (CI:1.14–1.44) és az emésztő rendszernél RR=1.23 (CI: 1.14– 1.31) – RR=1.16 (CI:1.04–1.29) voltak.
MEGBESZÉLÉS A kapott eredmények elengedhetetlenek a CA-k magyarországi szűrési protokolljának újraértékelésében, új kiegészítő vizsgálatok (pl. magzati szívultrahang, magzati neuroszonográfia) életkori kategória szerinti indikációs körének meghatározásában, mely hozzájárulhat a fejlődési rendellenességek hatékonyabb kiszűréséhez.
Eredményeink alapján nagyon fiatal és idős anyai életkorú várandósok esetén ajánlott emelt szintű genetikai ultrahangos szűrést biztosítani.



